b'\n_START_ARTICLE_\nUrbino hercog\xc5\xb3 portretas\n_START_SECTION_\nApie paveiksl\xc4\x85\n_START_PARAGRAPH_\nPjeras dela Fran\xc4\x8deska nutap\xc4\x97 porin\xc4\xaf Urbino hercog\xc5\xb3 portret\xc4\x85 apie 1465\xe2\x80\x931672 metus Urbine. Labiau tik\xc4\x97tinas 1467\xe2\x80\x931470\xc2\xa0m. periodas. Paveikslas yra sudarytas i\xc5\xa1 dviej\xc5\xb3, i\xc5\xa1 abiej\xc5\xb3 pusi\xc5\xb3 tapyt\xc5\xb3 medini\xc5\xb3 paneli\xc5\xb3. Tikima, kad abi panel\xc4\x97s buvo sujungtos s\xc4\x85vara, kuri leido jas varstyti kaip knyg\xc4\x85. Vidin\xc4\x97se tokios \xe2\x80\x9eknygos\xe2\x80\x9c pus\xc4\x97se vaizduojami Urbino hercog\xc5\xb3 Batistos Sforcos ir Federiko da Montefeltro portretai, i\xc5\xa1orin\xc4\x97se \xe2\x88\x92 kiekvieno j\xc5\xb3 triumfo kinkinys atitinkamai. \xc5\xa0iuo metu portretai sujungti \xc4\xaf vieno r\xc4\x97mo diptik\xc4\x85, kur\xc4\xaf galima ap\xc5\xbei\xc5\xabr\xc4\x97ti i\xc5\xa1 abiej\xc5\xb3 pusi\xc5\xb3 Ufici\xc5\xb3 galerijoje._NEWLINE_Portretai tikriausiai sukurti antikini\xc5\xb3 monet\xc5\xb3 pavyzd\xc5\xbeiu, kuriose b\xc5\xabdavo vaizduojami Romos imperatoriai profiliu. Gali b\xc5\xabti, kad portreto nutapymo metu Batista Sforca jau buvo mirusi (1472) ir tai buvo portretas, skirtas jos atminimui. Bet tam joki\xc5\xb3 patvirtinim\xc5\xb3 n\xc4\x97ra. Tradici\xc5\xa1kai renesanso mene poros portrete vyras buvo vaizduojamas i\xc5\xa1 de\xc5\xa1in\xc4\x97s savo pus\xc4\x97s, o \xc5\xbemona i\xc5\xa1 kair\xc4\x97s. \xc5\xa0iame portrete yra atvirk\xc5\xa1\xc4\x8diai. Tam yra keletas paai\xc5\xa1kinim\xc5\xb3. Federikas da Montefeltras buvo su\xc5\xbeeistas kardu \xc4\xaf veido de\xc5\xa1in\xc4\x99 pus\xc4\x99 riteri\xc5\xb3 turnyro metu ir neteko akies (su\xc5\xbeeidimas matomas nosies formoje), tod\xc4\x97l buvo vaizduojamas i\xc5\xa1 kair\xc4\x97s pus\xc4\x97s. \xc5\xbdmonos Batistos Sforcos vaizdavim\xc4\x85 galima paai\xc5\xa1kinti tuo, kad buvo norima pabr\xc4\x97\xc5\xbeti jos lygum\xc4\x85 su vyru hercogu, nes yra \xc5\xbeinoma, kad hercogien\xc4\x97 buvo stipraus charakterio, pavaduodavo vyr\xc4\x85, kai \xc5\xa1is b\xc5\xabdavo i\xc5\xa1vyk\xc4\x99s i\xc5\xa1 Urbino._NEWLINE_1631\xc2\xa0m. Urbino hercogyst\xc4\x97 buvo prijungta prie Popie\xc5\xbeiaus valstyb\xc4\x97s i\xc5\xa1mirus vyri\xc5\xa1kosios linijos paveld\xc4\x97tojams. Paveikslas buvo perkeltas \xc4\xaf Florencij\xc4\x85 kaip dalis Vitorijos dela Rover\xc4\x97s krai\xc4\x8dio santuokai su did\xc5\xbeiuoju Toskanos hercogu Ferdinandu II. Ilg\xc4\x85 laik\xc4\x85 buvo manoma, kad portrete vaizduojami Petrarka ir Laura arba Riminio valdovas Sid\xc5\xbeizmondas Pandolfas Malatesta su \xc5\xbemona Isota delji Ati. \xc5\xa0ios versijos buvo atmestos 1834\xc2\xa0m._NEWLINE_Urbino hercog\xc5\xb3 portreto tikslas\xc2\xa0\xe2\x80\x93 pabr\xc4\x97\xc5\xbeti j\xc5\xb3, valdov\xc5\xb3, dorybes. Peiza\xc5\xbeas u\xc5\xbe j\xc5\xb3 tikriausiai liudija apie valdom\xc5\xb3 \xc5\xbeemi\xc5\xb3 platum\xc4\x85. Kitoje paneli\xc5\xb3 pus\xc4\x97je vaizduojamos triumfo karietos su lotyni\xc5\xa1kais paai\xc5\xa1kinimais. Hercogo karietoje vaizduojamas pats s\xc4\x97dintis hercogas su \xc5\xa1arvais ir skeptru rankoje. J\xc4\xaf kar\xc5\xabnuoja Pergal\xc4\x97, kinkin\xc4\xaf veda putti su sparnais. Tarp putti ir hercogo vaizduojamos s\xc4\x97din\xc4\x8dios keturios kardinol\xc5\xb3 doryb\xc4\x97s (i\xc5\xa1 kair\xc4\x97s): I\xc5\xa1mintis (Prudencija), Nuosaikumas, Tvirtybe (Fortitud\xc4\x97) ir Teisingumas. Hercogien\xc4\x97s kariet\xc4\x85 vaizduojami traukiantys vienaragiai (tyrumo simbolis). Juos vadelioja irgi putti su sparnais. Karietos prie\xc5\xa1akyje s\xc4\x97di Tik\xc4\x97jimas ir Skaistyb\xc4\x97. Prie hercogien\xc4\x97s, skaitan\xc4\x8dios knyg\xc4\x85, yra Viltis ir Kuklumas._NEWLINE_Po kiekviena triumfo scena yra jos paai\xc5\xa1kinimas lotyni\xc5\xa1kai. Po hercogo: CLARVS INSIGNI VEHITVR TRIVMPHO./ QVEM PAREM SVMMIS DVCIBVS PERHENNIS./ FAMA VIRTVTVM CELEBRAT DECENTER./ SCEPTRA TENENTEM. Kur\xc4\xaf galima i\xc5\xa1versti taip: \xe2\x80\x9eJis va\xc5\xbeiuoja didingas \xc5\xa1lovingame triumfe. Am\xc5\xbeina jo dorybi\xc5\xb3 \xc5\xa1lov\xc4\x97 garsina j\xc4\xaf vertu laikyti skeptr\xc4\x85, lyg\xc5\xb3 patiems did\xc5\xbeiausiems karved\xc5\xbeiams\xe2\x80\x9c._NEWLINE_Po hercogien\xc4\x97s triumfo scena yra u\xc5\xbera\xc5\xa1as: OVE MODVM REBVS TENVIT SECVNDIS./ CONIVGIS MAGNI DECORATA RERVM./ LAVDE GESTARVM VOLITAT PER 0RA./ CVNCTA VIRORVM. Kur\xc4\xaf galima i\xc5\xa1versti taip: \xe2\x80\x9eJi, kuri i\xc5\xa1saugojo kuklum\xc4\x85 s\xc4\x97km\xc4\x97je, garbinama vis\xc5\xb3 \xc5\xbemoni\xc5\xb3 l\xc5\xabpose minint jos did\xc5\xbeiojo vyro \xc5\xa1lovingus \xc5\xbeygius\xe2\x80\x9c.'